erhwenkuo/poetry-chinese-zhtw huggingface dataset:
朝中措
作者：陳三聘（宋）

求田何處是生涯。雙鬢已先華。隨分夏涼冬暖，賞心秋月春花。吾年如此，愁來問酒，困後呼茶。結社竹林詩老，卜鄰江上漁家。
朝中措
作者：陳三聘（宋）

去年曾醉杏花坊。柳色間輕黃。重覓舊時行跡，春風滿路梅香。平沙岸草，夫差故國，知是吾鄉。夢斷數聲柔櫓，只應已過橫塘。
朝中措
作者：陳三聘（宋）

草堂春過一分餘。幽事酒醒初。琴調細鳴焦木，矢聲不斷銅壺。關心藥裹，忘年蓑笠，自著潛夫。雨後長鑱東麓，月明短艇西湖。
朝中措
作者：陳三聘（宋）

秋山橫截半湖光。湖渚橘枝黃。紈扇罷搖蟾影，練衣已怯風涼。插紅裂蟹，銀絲鱠鯽，莫負傳觴。醉裡乾坤廣大，人間寵辱兼忘。
蝶戀花
作者：陳三聘（宋）

閶闔城西山四面。鴨綠鱗鱗，輕拍橫塘岸。一陣東風羊角轉。望中已覺孤帆遠。獨恨尋芳來較晚。柘老桑稠，農務村村遍。山鳥勸酤官酒賤。炊煙深巷聽繅繭。
南柯子・南歌子
作者：陳三聘（宋）

別後驚人遠，歸心怯櫓柔。晚天涼思冷於秋。冷浸一溪明月、水彌流。醉裡狂仍在，吟餘趣極幽。夜深何用數更籌。別有好風吹酒、不須求。
南柯子・南歌子
作者：陳三聘（宋）

煙樹觀前浦，風蘋聽遠洲。等閒來上水邊樓。悵望天涯、何處有歸舟。香斷燈花夜，歌停扇影秋。欲緘尺素說離愁。不見雙魚、空有大江流。
南柯子・南歌子
作者：陳三聘（宋）

月傍雲頭吐，風將雨腳吹。夜深烏鵲向南飛。應是星娥顰恨、入雙眉。舊怨垂千古，新歡只片時。一年屈指數佳期。到得佳期別了、又相思。
水調歌頭
作者：陳三聘（宋）

玉鑑十分滿，清露一年秋。漂流蹤跡，誰念楚尾與吳頭。此夜刮明塵眼。望極好張詩膽。何處有高樓。浩蕩銀潢冷，縹緲白雲浮。笑勞生，難坎止，亦乘流。闌干拍碎，清夜起舞不勝愁。萬里關河依舊。一寸功名烏有。清淚滴衣裘。老去心空在，歸夢繞蘋洲。
水調歌頭
作者：陳三聘（宋）

有客念行役，勁氣凜於秋。男兒未老，銜命如虜亦風流。決定平戎方略，恢復舊燕封壤，安用割鴻溝。莫獻肅霜馬，好衣白狐裘。我何人，懷壯節，但凝愁。平生未逢知己，噲伍實堪羞。金馬文章何在，玉鼎勳庸何有，一笑等雲浮。拼斷好風月，羯鼓打梁州。
西江月
作者：陳三聘（宋）

詩眼曾逢花面，畫圖還識春嬌。當年風格太妖饒。粉膩酥柔更好。酒暈不溫香臉，玉慵猶怯輕綃。春風別後又秋高。再見只應人老。
西江月
作者：陳三聘（宋）

春事已濃多日，遊人偏盛今年。梨花寒食雨餘天。鴨綠含風浪淺。翠袖半黏飛粉，羅衣尚怯輕寒。不辭歸路委香鈿。門外東風如箭。
鵲橋仙
作者：陳三聘（宋）

銀潢仙仗，離多會少，朝暮世情休妒。夜深風露灑然秋，又莫是、輕分淚雨。雲收霧散，漏殘更盡，遙想雙星情緒。憑誰批敕訴天公，待留住、今宵休去。
宜男草
作者：陳三聘（宋）

搖落丹楓素秋後。舞長亭、尚餘衰柳。別夢迴、憶得霜柑分我，應自有、濃香噀手。宿酲誰解三杯酒。曉山橫、望中銜鬥。人去也、縱得相逢似舊，問當日、紅顏在否。
宜男草
作者：陳三聘（宋）

綠水黏天淨無浪。轉東風、縠紋微漲。箇中趣、莫遣人知，容我日日、扁舟獨往。平生書癖已無恙。解名韁、更逃羈網。春近也、梅柳頻看，枝上玉蕊、金絲暗長。
秦樓月・憶秦娥
作者：陳三聘（宋）

雲衣薄。春晴自有東風掠。東風掠。試聽枝上，幾聲乾鵲。曲屏心事新題卻。離愁何用堆眉角。堆眉角。今朝莫是，打頭風惡。
秦樓月・憶秦娥
作者：陳三聘（宋）

花前狹。翠茵圍坐花陰合。花陰合。閒情不似，一雙狂蝶。春溝何處尋紅葉。春寒料想羅衣怯。羅衣怯。午醺醒未，翠衾重疊。
秦樓月・憶秦娥
作者：陳三聘（宋）

光風薄。楊花欲謝春應覺。春應覺。一庭紅葉，粉花吹落。冶遊無復飛紅索。憑高獨上湖邊閣。湖邊閣。黃昏獨倚，畫闌西角。
秦樓月・憶秦娥
作者：陳三聘（宋）

青樓缺。樓心人待黃昏月。黃昏月。入簾無奈，柳綿吹雪。誰人弄笛聲嗚咽。傷春未解丁香結。丁香結。鱗鴻何處，路遙江闊。
秦樓月・憶秦娥
作者：陳三聘（宋）

青膏集。新雷忽起龍蛇蟄。龍蛇蟄。柳塘風快，水流聲急。傷心有淚憑誰浥。尊前容易青衫溼。青衫溼。渡頭人去，野船鷗立。
念奴嬌
作者：陳三聘（宋）

浮雲吹盡，卷長空、千頃都凝寒碧。兔杵無聲風露冷，天也應憐人寂。故遣姮娥，駕蟾飛上，玉宇元同色。天津何事，此時偏界南北。不但對影三人，我歌君和，我舞君須拍。滌洗胸中愁萬斛，莫問今宵何夕。老矣休論，著鞭安用，一笑真狂客。夜深歸去，爛然溪上阡陌。
念奴嬌
作者：陳三聘（宋）

晴風麗日，算東君、坼遍梅心桃萼。獨有名花開殿後，一笑嫣然如昨。黃袂層膚，霞冠高擁，多型春才覺。雨巾風帽，故人來趁花約。好是羅綺添春，香風環坐，半醉金釵落。老去心情難似舊，手拈花枝為樂。麝馥縈愁，妝花凝恨，莫惜金荷酌。酒闌花睡，夢魂重到京洛。
念奴嬌
作者：陳三聘（宋）

水空高下，望沈沈一色，渾然蒼碧。天籟不鳴涼有露，金氣橫秋寂寂。玉宇瓊樓，望中何處，月到天中極。御風歸去，不愁衣袂無力。此夜飄泊孤篷，短歌誰和，自笑狂蹤跡。咫尺藍橋仙路遠，窅窅雲英訊息。疏影婆娑，恍然身世，我是尊前客。一聲悽怨，倚樓誰弄長笛。
念奴嬌
作者：陳三聘（宋）

餘霞飛綺，望長天、頃刻雲容凝碧。今夕江皋風力軟，明日波心頭白。客舸東流，語離深夜，遣我新愁積。春融花麗，定知天相行色。別後一紙鄉書，故人相問，好趁秋鴻翼。空有佳人千點淚，錦字機中曾織。利鎖名韁，古今同是，誰失知誰得。來朝愁望，舊樓何處西北。
念奴嬌
作者：陳三聘（宋）

扁舟此計，問當年、誰與尋盟鷗鳥。許國勳名彝鼎在，風月不妨吟笑。碧草臺邊，紅雲溪上，壽杖扶詩老。水浮天處，未應俗駕曾到。盛事埒美知章，鑑湖君賜，宸翰今題號。指點飛煙輕靄外，有路直通仙島。蓑笠漁船，琴書客坐，清夜尊罍倒。未須歸去，片蟾初上林表。
惜分飛
作者：陳三聘（宋）

莫唱驪駒容首聚。花徑重來微步。從此朝天去。故山怨鶴棲猿侶。試卜西園春在否。無奈濛濛細雨。明日長亭路。斷魂芳草人何處。
夢玉人引
作者：陳三聘（宋）

別來何處，酒醒後，夢難覓。晚日溪亭，清曉便掛帆席。滿載離愁，指去程、還作江南行客。目斷層城，數迢迢山驛。素巾空染，淚痕斑、應是暗中滴。記得輕分，玉簫猶自悽咽。昨夜東風，梅柳驚春色。料伊也、沒心情，過卻好天良夕。
夢玉人引
作者：陳三聘（宋）

倚闌干久，人不見，暮雲碧。芳草池塘，春夢暗驚詩客。昨夜溪梅，向空山、雪裡輕勻顏色。好贈行人，折枝南枝北。雨巾風帽，昔追遊、誰念舊蹤跡。料得疏籬，暗香時度風息。淡月微雲，有何人消得。便歸去、踏溪橋，慰我經年思憶。
如夢令
作者：陳三聘（宋）

紅紫不將春住。風定更飄無數。溪漲綠含風，短艇晚橫沙渡。歸去。歸去。肯念西池鴛鷺。
如夢令
作者：陳三聘（宋）

珍重故人相許。來向水亭幽處。文字間金釵，消盡晚天微暑。無雨。無雨。不比尋常端午。
菩薩蠻
作者：陳三聘（宋）

筇枝探得梅開了。青鞋漸踏江頭草。日日作東風。海棠相次紅。離多良會少。此計應須早。莫待作行人。卻將愁送春。
菩薩蠻
作者：陳三聘（宋）

春城辦得紅蕖了。紅蕖未點春先到。新月入新年。方才今夜圓。雲屏誰為隔。腸斷金釵客。好語寫春幡。都教席上看。
菩薩蠻
作者：陳三聘（宋）

楊花滿院飛紅索。春光不似人情薄。樓閣斷霞明。梨花開晚晴。玉虯香散後。扶困三杯酒。不是聽思歸。歸心思此時。
臨江仙
作者：陳三聘（宋）

夜飲只愁更漏促，留連笑罥薔薇。歌聲繚繞徹簾幃。坐中清淚落，樑上暗塵飛。重睹舞腰驚束素，不應更褪羅衣。別來容易見來稀。次公狂已甚，不醉亦忘歸。
臨江仙
作者：陳三聘（宋）

白首故人重會面，論交爾汝忘形。從今心跡喜雙清。飛鴻追往事，為蝶笑餘生。琥珀杯濃春正好，此懷端為君傾。舊時猿鶴敢寒盟。鳩居從拙計，鵬翼任高程。
減字木蘭花
作者：陳三聘（宋）

凝雲不動。玉海無聲千丈凍。來倚闌干。襟袖憑虛徹骨寒。歸心易折。後夜月明應恨別。罨畫圖邊。著我披蓑上釣船。
減字木蘭花
作者：陳三聘（宋）

東籬黃菊。細拈香枝人事熟。少緩芳尊。且醉儂家麴米春。老人齋戒。底事新來移角帶。歸夢相關。明月松江萬頃寬。
減字木蘭花
作者：陳三聘（宋）

盈盈嫋嫋。欲問卿卿還好好。無奈嬌何。折折湘裙薄薄羅。尊前顧曲。舞作迴風花拍促。壓盡時流。棋裡輸伊一百籌。
減字木蘭花
作者：陳三聘（宋）

先生困熟。萬卷書中聊託宿。似怯清寒。更爇都梁向博山。遊仙夢杳。啼鳥聲中春又曉。未著烏紗。獨坐溪亭數落花。
減字木蘭花
作者：陳三聘（宋）

殷勤舉白。昨夜東風猶有雪。莫恨春遲。曾見梅花第一枝。陰晴未決。早晚清明新火活。夢繞秦樓。欲趁歸潮上客舟。
鷓鴣天
作者：陳三聘（宋）

酒暈從教上臉丹。春愁何事點眉山。都將別後深深意，且向尊前細細看。多少恨，說應難。粉巾空染淚斕斑。爐猊箏雁長閒卻，明月樓心夜正寒。
鷓鴣天
作者：陳三聘（宋）

指剝春蔥去採蘋。衣絲秋藕不沾塵。眼波明處偏宜笑，眉黛愁來也解顰。巫峽路，憶行雲。幾番曾夢曲江春。相逢細把銀釭照，猶恐今宵夢似真。
鷓鴣天
作者：陳三聘（宋）

昨夜東風怒不成。曉來猶自掃殘英。半酸梅子連枝重，無力楊花到地輕。情易感，涕先零。玉虯香冷更悽清。事如芳草綿綿遠，恨比浮雲冉冉生。
鷓鴣天
作者：陳三聘（宋）

翦碎霜綃巧作團。玉纖特地破朝寒。疏花好向釵橫見，瘦影難敲月墮看。將舊恨，入眉彎。不須多樣縷金旛。當時千點東風淚，怪見妝成粉未乾。
好事近
作者：陳三聘（宋）

我欲御天風，飛上廣寒宮闕。撼動一輪秋桂，照人間愁絕。歸來須著酒消磨，玉面點紅纈。起舞為君狂醉，更何須邀月。
好事近
作者：陳三聘（宋）

枝上幾多春，數點不融香雪。縱有筆頭千字，也難誇清絕。豔桃穠李敢爭妍，清怨笛中咽。試策短筇溪上，看影浮波月。
卜算子
作者：陳三聘（宋）

雪後竹枝風，醉夢風吹醒。瘦立寒階滿地春，淡月梅花影。門外轆轤寒，曉汲喧金井。長笛何人更倚樓，玉指風前冷。
卜算子
作者：陳三聘（宋）

澗下水聲寒，壑底松風靜。時有清香度竹來，步月尋疏影。往事屬東風，試問花應省。曾是花前把酒人，別夢溪堂冷。
三登樂
作者：陳三聘（宋）

南北相逢，重借問、古今齊楚。燭花紅、夜闌共語。悵六朝興廢，但倚空高樹。目斷帝鄉，夢迷雁浦。故人疏、梅驛斷，音書有數。塞鴻歸、過來又去。正春濃，依舊作、天涯行旅。傷心望極，淡煙細雨。
三登樂
作者：陳三聘（宋）

注望曉山，晴色麗、晨餐應飽。縠紋平、漲天渺渺。倚藤枝、撐艇子，昔遊曾到。江山自古，水雲轉好。悵年來、心縱在，盟寒鷗鳥。故人中、黑頭漸少。問幾時、尋舊約，石磯重掃。一竿釣月，鬢霜任老。
三登樂
作者：陳三聘（宋）

久蟄群虯，猶未肆、新雷初啟。鼓東風、雨膏為洗。望橫塘、越溪路，石湖煙水。西接洞庭，下連甫裡。憶當年、歸計早，扁舟從此。祖清風、相門有幾。圃堂高、應解笑，紛紛蝸蟻。錦囊雪月，更看醉裡。
三登樂
作者：陳三聘（宋）

一品歸來，強健日、小園幽圃。扁舟興、恐天未許。想當年、持漢節，眾齊咻楚。丹忠此日，盛名千古。掞詞章、師海內，緯文經武。莫寒盟、故山舊侶。到鱸鄉、還又是，秋風斜雨。鳴刀鱠雪，未應便去。
浪淘沙
作者：陳三聘（宋）

風雨晚春天。芳興慵慳。淺紅稠綠滿園間。獨有梨花三四朵，留住春寒。年少躍金鞍。咫尺關山。倦飛如我已知還。灑向東風千點淚，衣上重看。
虞美人
作者：陳三聘（宋）

融融睡覺東風息。行到溪亭側。一枝梅玉似人人。索笑依然消瘦、不禁春。相逢試問情多少。應怪山翁老。翠羅高護結花鄰。一任餘芳爭學、捧心顰。
虞美人
作者：陳三聘（宋）

天公意向人情滿。燈月教同看。中秋雖是十分明。不比今宵處處、有華燈。豔桃穠李歌闌後。更醉青樓酒。不妨飲盡玉東西。橫笛聲中春色、要君知。
虞美人
作者：陳三聘（宋）

飛瓊曉壓梅枝重。酒面羊羔凍。誰將縞帶逐車翻。明月秦樓昨夜、不勝寒。何須捲起重簾幕。愁怕春羅薄。玉杯持勸醉厭厭。無奈有人籠袖、出香尖。
虞美人
作者：陳三聘（宋）

乾紅翦碎煩纖玉。相併黃金粟。漢宮素面說明妃。馬上秋風應解、著燕支。黃昏小樹堪愁絕。不比梅花月。滿天風露透肌涼。插取雙枝歸去、是誰香。
醉落魄・一斛珠
作者：陳三聘（宋）

東風寒絕。江城待得花枝發。欲知此夜碧天闊。
眼兒媚
作者：陳三聘（宋）

酸。何人為我，丁寧驛使，來到江干。
水調歌頭
作者：石孝友（宋）

君恩九鼎重，臣命一毫輕。出身事主，剛甚須作不平鳴。老卻西山薇蕨，閒損南窗松菊，羞死漢公卿。豺狼敢橫道，草木要知名。秋已素，人又去，若為情。長沙何在，風送嗚咽暮潮聲。舉棹卻尋歸路，揮麈莫談時事，得酒且頻傾。一片古時月，千里伴君行。
寶鼎現
作者：石孝友（宋）

雪梅清瘦，月桂圓冷，天街新霽。想帝輦、三朝薄暮，催促燭龍開扇雉。正拜舞、捧玉卮為壽，花滿香鋪鳳髓。罄禹穴、胥濤萬頃，春入南山聲裡。鼎軸元老詩書帥。體宸衷、雙奉親意。勤色養、行春惜花，夜歡宴、瑤池衣彩戲。鼓淑氣、遍湖山千里。驚破慳紅澀翠。笑那個痴兒無賴。打得金魚墜地。休念太守當年，曾手把青藜照字。對珠簾雲棟，收拾太平歌舞輟。慶母愛、小寬王事。餘瀝□腸，看不日、歸步沙堤，又贊重華孝治。
眼兒媚
作者：石孝友（宋）

何須著粉更施朱。元不在妝梳。尋常結束，珊珊環佩，短短裙襦。花羞柳妒空撩亂，冰雪做肌膚。而今便好，小名弄玉，小字瓊奴。
眼兒媚
作者：石孝友（宋）

愁雲淡淡雨瀟瀟。暮暮復朝朝。別來應是，眉峰翠減，腕玉香銷。小軒獨坐相思處，情緒好無聊。一叢萱草，幾竿修竹，數葉芭蕉。
臨江仙
作者：石孝友（宋）

一霎狂雲驚雨過，月華恰到簾帷。檻前疊石翠參差。洞房相見處，燈火乍涼時。睡玉眠花愁夜短，匆匆共惜佳期。風梧不動酒醒遲。好同蝴蝶夢，飛上鳳皇枝。
臨江仙
作者：石孝友（宋）

醉袖吟鞭行色裡，帽簷低處風斜。晚山一半被雲遮。殘陽明遠水，古木集棲鴉。暮去朝來緣底事，不如早早還家。曲屏深幌小窗紗。翠沾眉上柳，紅搵臉邊花。
臨江仙
作者：石孝友（宋）

買笑當歌何處好，小樓四面江山。玉梅枝上卸餘寒。雨隨春到急，風向晚來顛。任自腰圍都瘦損，肯教歡意闌珊。引杯相屬莫留殘。花如人競好，人與月爭圓。
臨江仙
作者：石孝友（宋）

枕上鶯聲初破睡，峭寒輕透簾幃。起來惆悵有誰知。雨狂風轉急，揉損好花枝。薄倖別來春又老，等閒誤卻佳期。斜陽影裡立多時。遠山何事□，相對蹙修眉。
臨江仙
作者：石孝友（宋）

常記夢雲樓上住，殘燈影裡遲留。依稀綠慘更紅羞。露痕雙臉淚，山樣兩眉愁。數片輕帆天際去，雲濤煙浪悠悠。今宵獨宿古江頭。水腥魚菜市，風碎荻花洲。
鷓鴣天
作者：石孝友（宋）

收拾眉尖眼尾情。當筵相見便相親。偷傳翡翠歌中意，暗合鴛鴦夢裡身。雲態度，月精神。月流雲散兩無情。覺來一枕淒涼恨，不敢分明說向人。
鷓鴣天
作者：石孝友（宋）

收拾眉尖眼尾情。夜來真個夢傾城。鴛鴦有底情難盡，蝴蝶無端夢易驚。愁一掬，月三更。繡幃應好睡輕盈。知他莫有相憐分，展轉尋思直到明。
鷓鴣天
作者：石孝友（宋）

別後應憐資訊疏。西風幾度到庭梧。夜來縱有鴛鴦夢，春去空餘蛺蝶圖。煙樹遠，塞鴻孤。垂垂天影帶平蕪。憑誰寫此相思曲，寄與馮川鄭小奴。
鷓鴣天
作者：石孝友（宋）

家在東湖湖上頭。別來風月為誰留。落霞孤鶩齊飛處，南浦西山相對愁。真了了，好休休。莫教辜負菊花秋。浮雲富貴何須羨，畫餅聲名肯浪求。
鷓鴣天
作者：石孝友（宋）

花漏聲乾月隱牆。琯灰迎曉透新陽。物情漸逐雲容好，歡意偏隨日腳長。山作鼎，玉為漿。壽杯叢處豔梅妝。醉鄉路接華胥國，應夢朝天侍赭黃。
鷓鴣天
作者：石孝友（宋）

玉燭調元黍律勻。迎長嘉節屬芳辰。雲如惜雨鉤牽雪，梅不禁風漏洩春。天意好，物華新。偷閒贏取酒邊身。太平朝野都無事，且與鶯花作主人。
鷓鴣天
作者：石孝友（宋）

一夜冰澌滿玉壺。五更喜氣動洪爐。門前桃李知麟集，庭下芝蘭看鯉趨。泉脈動，草心蘇。日長添得繡工夫。試詢補袞彌縫手，真個曾添一線無。
鷓鴣天
作者：石孝友（宋）

一別音塵兩杳然。不堪虛度菊花天。驚秋遠雁橫斜字，噪晚哀蟬斷續絃。好將息，惡姻緣。涼宵如水復如年。夢魂不怕風波險，飛過江西阿那邊。
鷓鴣天
作者：石孝友（宋）

屏障重重翠幕遮。蘭膏煙暖篆香斜。相思樹上雙棲翼，連理枝頭並蒂花。敧鳳髻，嚲烏紗。雲慵雨困興無涯。箇中贏取平生事，兔走烏飛一任他。
卜算子
作者：石孝友（宋）

人自蕊宮來，微步香雲擁。小試樽前白雪歌，葉葉秋聲動。一剪豔波橫，兩點愁山重。收拾眉尖眼尾情，作個鴛鴦夢。
卜算子
作者：石孝友（宋）

見也如何暮。別也如何遽。別也應難見也難，後會難憑據。去也如何去。住也如何住。住也應難去也難，此際難分付。
卜算子
作者：石孝友（宋）

折得月中枝，坐惜青春老。及至歸來能幾時，又踏關山道。滿眼秋光好。相見應須早。若趁重陽不到家，只怕黃花笑。
卜算子
作者：石孝友（宋）

冷蕊閟紅香，瘦節攢蒼玉。更著堂堂十八翁，取友三人足。惜此歲寒姿，移向屏山曲。紙帳燻爐結勝緣，故伴仙郎宿。
鷓鴣天
作者：石孝友（宋）

露葉披殘露顆傳。明星著地月流天。不辭獨賞窮今夜，應為相逢憶去年。辜窈窕，負蟬娟。誰知兩處照孤眠。姮娥不怕離人怨，有甚心情獨自圓。
鷓鴣天
作者：石孝友（宋）

萬里羈孤困一簞。平頭四十誤儒冠。舜弦廣播薰風暖，鄒律潛消黍谷寒。樓謾倚，劍休彈。看君行復上金鑾。鳳池波里求餘潤，蚖肆泥中豈久蟠。
漁家傲
作者：石孝友（宋）

射虎將軍搴繡帽。西園公子南山豹。共跨龍媒銜鳳沼。風色好。宮花御柳迎人笑。劍履醒醒天日表。集英殿下春來早。雙鶚盤空擎百鳥。歸來了。藍袍錦水光相照。
漁家傲
作者：石孝友（宋）

夜半潮聲來枕上。擊殘夢破驚魂蕩。見說錢塘雄氣象。披衣望。碧波堆裡排銀浪。月影徘徊天滉漾。金戈鐵馬森相向。洗盡塵根磨業障。增豪放。從公筆力詩詞壯。
洞仙歌
作者：石孝友（宋）

芙蓉院宇，露下秋容瘦。龜鶴仙人獻長壽。問蓬山別後，幾度春歸，歸去晚，開得蟠桃廝勾。人間遊戲好，鯨背風高，那更相將鳳雛九。事蘋蘩，工翰墨，才德兼全，人總道、古今稀有。盡從他、烏兔促年華，看綠鬢朱顏，鎮長依舊。
念奴嬌
作者：石孝友（宋）

半千寶運，瑞清朝、誕育人間英物。暖律吹灰春到也，遲日光騰東壁。婺女雙溪，沈郎八詠，輝映皆冰雪。儲精毓秀，幾年一個人傑。須信和氣隨人，粉梅欺黛柳，嬌春爭發。翠幕重重稱壽處，蓮炬蕙煙明滅。鼎席猶虛，九重頻念此，袞衣華髮。明年今夜，鳳池應醉花月。
念奴嬌
作者：石孝友（宋）

悶紅顰翠，惜流年、忍對豔陽時節。白玉樓成人去後，兩地音塵都絕。鸞鑑分飛，夢雲零亂，歡意今衰颯。墨痕紅淡，憶曾題遍紅葉。須信後約難憑，臂齧鬟剪，也只成虛說。滿眼淒涼無限事，付與丁香愁結。欲語情酸，臨岐步懶，悵望蘭舟發。出門誰伴，淚昏一片孤月。
念奴嬌
作者：石孝友（宋）

平湖閣上，正殘虹掛雨，微雲擎月。萬頃琉璃秋向冷，忍便翠銷紅歇。北海樽罍，西園遊宴，興逸湖山發。飛塵不到，坐移蓬島珠闕。莫厭笑口頻開，少年行樂事，轉頭胡越。公子多情真愛客，敢憚深杯百罰。太一舟輕，芙蓉城鎖，醉指神仙窟。乘風歸去，儘教吹亂華髮。
念奴嬌
作者：石孝友（宋）

平湖閣上，正雌霓將卷，雄風初發。醉倚危欄吟眺處，月在篷萊溟渤。蓬葉香浮，桂華光放，翻動蛟鼉窟。踏輪誰信，宓妃曾借塵襪。人世景物堪悲，等閒都換了，朱顏雲發。遙想廣寒秋到早，閒著幾多空闊。太白詩魂，玉川風腋，自有飛仙骨。嫦娥為伴，夜深同駕霜月。
念奴嬌
作者：石孝友（宋）

麥秋天氣，正玉杓斡暑，燻弦鳴律。浴佛生朝初過也，還數佳辰三日。筮水呈祥，夢熊葉慶，寶運符千一。太平朝野，異人端為時出。須信家世蟬聯，乃翁遺範在，子孫逢吉。霧隱巢雲聊寄傲，行矣飛英騰實。瀑布泉清，爐峰氣秀，光映霞觴溢。萱堂爭看，綵衣紅墮雙橘。
醉落魄・一斛珠
作者：石孝友（宋）

友鶯夢蝶。尋花問柳深相結。教春去後群芳歇。零落朋遊，辜負好時節。眼邊愁緒多於發。迢迢一水通吳越。舊歡新恨都休說。坐暖殘紅，沈醉碧天闊。
醉落魄・一斛珠
作者：石孝友（宋）

鸞孤鳳只。而今怎忍輕拋擲。知他別後誰憐惜。一味恓惶，辜負我思憶。雲山萬疊煙波急。短書頻寄徵鴻翼。相逢後會知何日。去也奴哥，千萬好將息。
醉落魄・一斛珠
作者：石孝友（宋）

空庭草積。吹花風去春無跡。鎖鸞深處應相憶。紅染羅巾，顰損眉山碧。曲屏塵暗雙鸂鶒。醉衾不暖爐煙溼。一簾暝色人孤寂。夢裡燈殘，心上雨聲滴。
醉落魄・一斛珠
作者：石孝友（宋）

紅嬌翠弱。怨人珠淚頻偷落。歸期莫負青箋約。雨斷雲銷，總是初情薄。夜深秋氣生簾幕。半衾依舊空閒卻。故人何處孤舟泊。兩岸秋聲，一夜風濤惡。
醜奴兒・採桑子
作者：石孝友（宋）

凌花鏡裡桃花笑，清影團團。月淡風寒。深夜移燈許細觀。武陵溪上當時事，何處飛鸞。淚紙驚瀾。飄盡紅英不忍看。
西江月
作者：石孝友（宋）

歌徹秋娘金縷，醉扳織女雲車。而今誰復薦相如。拔劍茫然四顧。好景憑詩斷送，閒愁著酒消除。鏡中絲髮莫驚呼。春滿珠簾繡戶。
西江月
作者：石孝友（宋）

脈脈無端心事，厭厭不奈春酲。越羅衫薄峭寒輕。試問幾番花信。萬點風頭柳絮，數聲柳外啼鶯。斜陽還傍小窗明。門掩黃昏人靜。
鷓鴣天
作者：石孝友（宋）

六十仙翁抱桂栽。果符吉夢誕英才。上天與降麒麟種。明月還生蚌蛤胎。華閣啟，玳筵開。快呼玉手捧金罍。要知遠地無功客，曾到高門作賀來。
踏莎行
作者：石孝友（宋）

瀋水銷紅，屏山掩素。鎖窗醉枕驚眠處。芰荷香裡散秋風，芭蕉葉上鳴秋雨。飛閣愁登，倚闌凝佇。孤鴻影沒江天暮。行雲懶寄好音來，斷雲暗逐斜陽去。
望海潮
作者：石孝友（宋）

離情冰泮，歸心雲擾，黯然凝佇江皋。柳色搖金，梅香弄粉，依稀滿眼春嬌。常記極遊遨。更與持玉斝，因解金貂。郎去翟塘，妾家巫峽水迢迢。別來暗減風標。奈碧雲暗斷，翠被香消。春草生池，芳塵凝榭，淒涼月夕花朝。千里夢魂勞。但鳥啼渡口，猿響山椒。擬把無窮幽恨，萬疊寫霜綃。
虞美人
作者：石孝友（宋）

醉尋芳草城頭路。底事頻凝佇。麗譙直下小層樓。鴛瓦重重勻砌、幾重愁。睡紅顰翠春風面。咫尺無由見。從教笑語落簷楹。圖得香閨依約、認郎聲。
虞美人
作者：石孝友（宋）

月娥弄影當窗照。疑是巫山曉。芙蓉帳裡睡魂驚。淺拂輕勻猶恐、已天明。高樓未放梅花弄。卻就鴛衾擁。舞腰纖瘦不禁春。姿意任郎撩亂、一梳雲。
水龍吟
作者：石孝友（宋）

舊遊曾記當年，鳳城雨露開晴晝。端門發鑰，御爐煙暗，宮花影覆。帝念民勞，俾乘軺傳，暫臨牛鬥。散陽和四照，春光萬井，來小試、調元手。職業才華競秀。漢廷臣、無出其右。九重眷倚，頻虛槐鼎，爭迎袞繡。爽氣西山，綠波南浦，釀成芳酒。趁鋒車未到，霞觴共祝，百千長壽。
長相思
作者：石孝友（宋）

你又痴。我又迷。到此痴迷兩為誰。問天天怎知。長相思。極相思。願得姻緣未盡時。今生重共伊。
長相思
作者：石孝友（宋）

紅依稀。綠依稀。寒勒花梢開較遲。蝶魂空自迷。怕人疑。使人疑。人道閒愁想未知。歌眉因甚低。
長相思
作者：石孝友（宋）

蝶團飛。鶯亂啼。陌上花開人未歸。碧臺歌舞稀。月入扉。風滿帷。坐到黃昏人靜時。清愁君不知。
巫山高
作者：張循之（唐）

巫山高不極，合遝狀奇新。暗谷疑風雨，陰崖若鬼神。月明三峽曉，潮滿九江春。為問陽臺客，應知入夢人。
送泉州李使君之任
作者：張循之（唐）

傍海皆荒服，分符重漢臣。雲山百越路，市井十洲人。執玉來朝遠，還珠入貢頻。連年不見雪，到處即行春。
長門怨
作者：張循之（唐）

長門落景盡，洞房秋月明。玉階草露積，金屋網塵生。妾妒今應改，君恩惜未平。寄語臨邛客，何時作賦成。
巫山
作者：張循之（唐）

流景一何速，年華不可追。解佩安所贈，怨咽空自悲。
送王汶宰江陰
作者：張循之（唐）

郡北乘流去，花間竟日行。海魚朝滿市，江鳥夜喧城。讓酒非關病，援琴不在聲。應緣五斗米，數日滯淵明。
婺州留別鄧使君
作者：張循之（唐）

西掖馳名久，東陽出守時。江山婺女分，風月隱侯詩。別恨雙溪急，留歡五馬遲。回舟映沙嶼，未遠剩相思。
祭汾陰樂章：太和
作者：王晙（唐）

於穆聖皇，六葉重光。太原刻頌，後土疏場。寶鼎呈符，歊雲孕祥。禮樂備矣，降福穰穰。
大堤曲
作者：張柬之（唐）

南國多佳人，莫若大堤女。玉床翠羽帳，寶襪蓮花距。魂處自目成，色授開心許。迢迢不可見，日暮空愁予。
東飛伯勞歌
作者：張柬之（唐）

青田白鶴丹山鳳，婺女姮娥兩相送。誰家絕世綺帳前，絕世三五愛紅妝，冶袖長裙蘭麝香。春去花枝俄易改，
出塞
作者：張柬之（唐）

俠客重恩光，驄馬飾金裝。瞥聞傳羽檄，馳突救邊荒。歙野山川動，囂天旌旆揚。吳鉤明似月，楚劍利如霜。電斷沖胡塞，風飛出洛陽。轉戰磨笄俗，橫行戴鬥鄉。手擒郅支長，面縛谷蠡王。將軍佔太白，小婦怨流黃。騕褭青絲騎，娉婷紅粉妝。三春鶯度曲，八月雁成行。誰堪坐愁思，羅袖拂空床。
與國賢良夜歌二首
作者：張柬之（唐）

柳臺臨新堰，樓堞相重複。窈窕鳳凰姝，傾城複傾國。杏間花照灼，樓上月裴回。帶嬌移玉柱，含笑捧金盃。
詠屏風
作者：袁恕己（唐）

綺閣雲霞滿，芳林草樹新。鳥驚疑欲曙，花笑不關春。山對彈琴客，溪留垂釣人。請看車馬客，行處有風塵。
書懷
作者：劉幽求（唐）

心為明時盡，君門尚不容。田園迷徑路，歸去欲何從。
流所贈張錫
作者：章玄同（唐）

黃葉因風下，甘從洛浦隈。白雲何所為，還出帝鄉來。
臨高臺
作者：王易從（唐）

漢主事祁連，良人在高闕。空臺寂已暮，愁坐變容發。泛豔春幌風，裴回秋戶月。可憐軍書斷，空使流芳歇。
初出京邑有懷舊林
作者：盧僎（唐）

賦生期獨得，素業守微班。外忝文學知，鴻漸鵷鷺間。內傾水木趣，築室依近山。晨趨天日晏，夕臥江海閑。松風生坐隅，仙禽舞亭灣。曙雲林下客，霽月池上顏。雖曰坐郊園，靜默非人寰。時步蒼龍闕，甯異白雲關。語濟豈時顧，默善忘世攀。世網餘何觸，天涯謫南蠻。回首思洛陽，喟然悲貞艱。舊林日夜遠，孤雲何時還。
稍秋曉坐閣，遇舟東下揚州，即事寄上族父江陽令
作者：盧僎（唐）

虎嘯山城晚，猿鳴江樹秋。紅林架落照，青峽送歸流。歸流赴淮海，征帆下揚州。族父江陽令，盛業繼前修。文掩崔亭伯，德齊陳太丘。時哉惜未與，千載且為儔。憶昔山陽會，長懷東上游。稱觴阮林下，賦雪謝庭幽。道濃禮自略，氣舒文轉遒。高情薄雲漢，酣態坐芳洲。接席複連軫，出入陪華輈。獨善與兼濟，語默奉良籌。歲月歡無已，風雨暗颼颼。掌憲時持節，為邦邈海頭。子人惠雖樹，蒼生望且留。微躬趨直道，神甸忝清猷。仙台適西步，蠻徼忽南浮。宇內皆安樂，天涯獨遠投。忠信徒堅仗，神明豈默酬。觀生海漫漫，稽命天悠悠。雲昏巴子峽，月遠吳王樓。懷昔明不寐，悲令歲屬周。喟無排雲翮，暫得抒離憂。空灑沾紅淚，萬裡逐行舟。
讓帝輓歌詞二首
作者：盧僎（唐）

泰伯玄風遠，延州德讓行。闔棺追大節，樹羽冊鴻名。地戶迎天仗，皇階失帝兄。還聞漢明主，遺劍泣東平。朝天馳馬絕，冊帝□宮祖。恍惚陵廟新，蕭條池館古。萬化一朝空，哀樂此路同。西園有明月，修竹韻悲風。
十月梅花書贈
作者：盧僎（唐）

君不見巴鄉氣候與華別，年年十月梅花發。上苑今應雪作花，寧知此地花為雪。自從遷播落黔巴，花情縱似河陽好，客心倍傷邊候早。春候颯驚樓上梅，一向花前看白髮，幾回夢裡憶紅顏。紅顏白髮雲泥改，空心弔影向誰陳，雲臺仙閣舊遊人。儻知巴樹連冬發，
歲晚還京臺望城闕成口號先贈交親
作者：盧僎（唐）

紫陌開行樹，朱城出晚霞。猶憐慣去國，疑是夢還家。風弱知催柳，林青覺待花。交親望歸騎，幾處擁年華。
送蘇八給事出牧徐州用芳韻
作者：盧僎（唐）

金鼎屬元方，瑣闈連季常。畏盈聊出守，分命乃維良。曉騎辭朝遠，春帆向楚常。賢哉謙自牧，天下詠餘芳。
上幸皇太子新院應制
作者：盧僎（唐）

佳氣曉蔥蔥，幹行入震宮。前星迎北極，少海被南風。視膳銅樓下，吹笙玉座中。訓深家以正，義舉俗為公。父子成釗合，君臣禹啟同。仰天歌聖道，猶愧乏雕蟲。
奉和李令扈從溫泉宮賜遊驪山韋侍郎別業
作者：盧僎（唐）

風後軒皇佐，雲峰謝客居。承恩來翠嶺，締賞出丹除。飛蓋松溪寂，清笳玉洞虛。窺巖詳霧豹，過水略泉魚。鄉入無何有，時還上古初。伊皋羞過狹，魏丙服粗疏。白雪緣情降，青霞落卷舒。多慚郎署在，輒繼國風餘。
季冬送戶部郎中使黔府選補
作者：盧僎（唐）

握鏡均荒服，分衡得大同。徵賢一臺上，補吏五溪中。雨露將天澤，文章播國風。漢庭暌直諒，楚峽望清通。馬逐霜鴻漸，帆沿曉月空。還期鳳池拜，照耀列星宮。
途中口號
作者：盧僎（唐）

抱玉三朝楚，懷書十上秦。年年洛陽陌，花鳥弄歸人。
南望樓
作者：盧僎（唐）

去國三巴遠，登樓萬裡春。傷心江上客，不是故鄉人。
臨川送別
作者：盧僎（唐）

秋郊日半隱，野樹煙初映。風水正蕭條，那甚動離詠。
題殿前桂葉
作者：盧僎（唐）

桂樹生南海，芳香隔楚山。今朝天上見，疑是月中攀。
奉和受圖溫洛應制
作者：牛鳳及（唐）

八神扶玉輦，六羽警瑤溪。戒道伊川北，通津澗水西。禦圖開洛匱，刻石與天齊。瑞日波中上，仙禽霧裡低。微臣矯羽翮，抃舞接鸞鷖。
感興
作者：鄭穀（唐）

禾黍不陽豔，競栽桃李春。翻令力耕者，半作賣花人。
望湘亭
作者：鄭谷（唐）

湘水似伊水，湘人非故人。登臨獨無語，風柳自搖春。
採桑
作者：鄭穀（唐）

曉陌攜籠去，桑林路隔淮。何如鬥百草，賭取鳳凰釵。
悶題
作者：鄭穀（唐）

落第春相困，無心惜落花。荊山歸不得，歸得亦無家。
中臺五題：乳毛松
作者：鄭穀（唐）

松格一何高，何人號乳毛。霜天寓直夜，愧爾伴閑曹。
中臺五題：樗裡子墓
作者：鄭谷（唐）

賢人骨已銷，墓樹幾榮凋。正直魂如在，齋心願一招。
中臺五題：牡丹
作者：鄭穀（唐）

亂前看不足，亂後眼偏明。卻得蓬蒿力，遮藏見太平。
中臺五題：玉蕊
作者：鄭谷（唐）

唐昌樹已荒，天意眷文昌。曉入微風起，春時雪滿牆。
中臺五題：石柱
作者：鄭穀（唐）

暴亂免遺折，森羅賢達名。末郎何所取，叨繼外門榮。
別同志
作者：鄭谷（唐）

所立共寒苦，平生同與遊。相看臨遠水，獨自上孤舟。天淡滄浪晚，風悲蘭杜秋。前程吟此景，為子上高樓。
送進士盧棨東歸
作者：鄭穀（唐）

灞岸草萋萋，離觴我獨攜。流年俱老大，失意又東西。曉楚山雲滿，春吳水樹低。到家梅雨歇，猶有子規啼。
從叔郎中諴輟自秋曹分符安陸屬，群盜倡致熾流毒江壖，竟以援兵不來，城池失守例削，今任卻敘省銜退居荊漢之間，頗得琴尊之趣，因有寄獻
作者：鄭谷（唐）

華省稱前任，何慚削一麾。滄洲失孤壘，白髮出重圍。苦節翻多難，空山自喜歸。悠悠清漢上，漁者日相依。
送徐渙端公南歸
作者：鄭穀（唐）

青衿離白社，朱綬始言歸。此去應多羨，初心盡不違。江帆和日落，越鳥近鄉飛。一路春風裡，楊花雪滿衣。
送祠部曹郎中鄴出守洋州
作者：鄭穀（唐）

為儒欣出守，上路亦戎裝。舊制詩多諷，分憂俗必康。開懷江稻熟，寄信露橙香。郡閣清吟夜，寒星識望郎。
送進士許彬
作者：鄭穀（唐）

泗上未休兵，壺關事可驚。流年催我老，遠道念君行。殘雪臨晴水，寒梅發故城。何當食新稻，歲稔又時平。
次韻和王駕校書結綬見寄之什
作者：鄭谷（唐）

直應歸諫署，方肯別山村。勤苦常同業，孤單共感恩。醉披仙鶴氅，吟扣野僧門。夢見君高趣，天涼自灌園。
秘閣伴直
作者：鄭谷（唐）

秘閣鎖書深，牆南列晚岑。吏人同野鹿，庭木似山林。淺井寒蕪入，迴廊疊蘚侵。閑看薛稷鶴，共起五湖心。
送太學顏明經及第東歸
作者：鄭谷（唐）

平楚干戈後，田園失耦耕。艱難登一第，離亂省諸兄。樹沒春江漲，人繁野渡晴。閑來思學館，猶夢雪窗明。
送進士趙能卿下第南歸
作者：鄭穀（唐）

不歸何慰親，歸去舊風塵。灑淚慚關吏，無言對越人。遠帆花月夜，微岸水天春。莫便隨漁釣，平生已苦辛。
送人遊邊
作者：鄭穀（唐）

春亦怯邊遊，此行風正秋。別離逢雨夜，道路向雲州。磧樹藏城近，沙河漾日流。將軍方破虜，莫惜獻良籌。
送人之九江謁郡侯苗員外紳
作者：鄭谷（唐）

澤國尋知己，南浮不偶遊。湓城分楚塞，廬嶽對江州。曉飯臨孤嶼，春帆入亂流。雙旌相望處，月白庾公樓。
送許棠先輩之官涇縣
作者：鄭穀（唐）

白頭新作尉，縣在故山中。高第能卑宦，前賢尚此風。蕪湖春蕩漾，梅雨晝溟濛。佐理人安後，篇章莫廢功。
送司封從叔員外徼赴華州裴尚書均闢
作者：鄭穀（唐）

如何拋錦帳，蓮府對蓮峰。舊有雲霞約，暫留鵷鷺蹤。敷溪秋雪岸，樹谷夕陽鐘。盡入新吟境，歸朝興莫慵。
送京參翁先輩歸閩中
作者：鄭谷（唐）

解印東歸去，人情此際多。名高五七字，道勝兩重科。宿館明寒燒，吟船兀夜波。家山春更好，越鳥在庭柯。
贈別
作者：鄭谷（唐）

南遊曾共遊，相別倍相留。行色回燈曉，離聲滿竹秋。穩眠彭蠡浪，好醉嶽陽樓。明日逢佳景，為君成白頭。
南遊
作者：鄭谷（唐）

淒涼懷古意，湘浦吊靈均。故國經新歲，扁舟寄病身。山城多曉瘴，澤國少晴春。漸遠無相識，青梅獨向人。
巴賨旅寓寄朝中從叔
作者：鄭谷（唐）

驚秋思浩然，信美向巴天。獨倚臨江樹，初聞落日蟬。哀榮悲往事，漂泊念多年。未便甘休去，吾宗盡見憐。
寄司勳張員外學士
作者：鄭谷（唐）

平昔偏知我，司勳張外郎。昨來聞俶擾，憂甚欲顛狂。煙暝搔愁鬢，春陰賴酒鄉。江樓倚不得，橫笛數聲長。
寄邊上從事
作者：鄭穀（唐）

男兒懷壯節，何不事嫖姚。高疊觀諸寨，全師護大朝。淺山寒放馬，亂火夜防苗。下第春愁甚，勞君遠見招。
寄左省韋起居序
作者：鄭谷（唐）

風神何蘊藉，張緒正當年。端簡爐香裡，濡毫洞案邊。飾裝無雨備，著述減春眠。旦夕應彌入，銀臺曉候宣。
寄贈藍田韋少府先輩
作者：鄭谷（唐）

王畿第一縣，縣尉是詞人。館殿非初意，圖書是舊貧。斫冰泉竇響，賽雪廟松春。自此升通籍，清華日近身。
寄懷元秀上人
作者：鄭穀（唐）

悠悠幹祿利，草草廢漁樵。身世堪惆悵，風騷頗寂寥。高秋期野步，積雨放趨朝。得句如相憶，莎齋且見招。
贈圓昉公
作者：鄭穀（唐）

天階讓紫衣，冷格鶴猶卑。道勝嫌名出，身閑覺老遲。晚香延宿火，寒磬度高枝。長說長松寺，他年與我期。
寄題方幹處士
作者：鄭穀（唐）

山雪照湖水，漾舟湖畔歸。松篁調遠籟，臺榭發清輝。野岫分閑徑，漁家並掩扉。暮年詩力在，新句更幽微。
寄獻湖州從叔員外
作者：鄭谷（唐）

顧渚山邊郡，溪將罨畫通。遠看城郭裡，全在水雲中。西閣歸何晚，東吳興未窮。茶香紫筍露，洲回白蘋風。歌緩眉低翠，杯明蠟翦紅。政成尋往事，輟棹問漁翁。
訪姨兄王斌渭口別墅
作者：鄭谷（唐）

枯桑河上村，寥落舊田園。少小曾來此，悲涼不可言。訪鄰多指塚，問路半移原。久歉家僮散，初晴野薺繁。客帆懸極浦，漁網曬危軒。苦澀詩盈篋，荒唐酒滿尊。高枝霜果在，幽渚暝禽喧。遠靄籠樵響，微煙起燒痕。哀榮孤族分，感激外兄恩。三宿忘歸去，圭峰恰對門。
放朝偶作
作者：鄭穀（唐）

寒極放朝天，欣聞半夜宣。時安逢密雪，日晏得高眠。擁褐同休假，吟詩賀有年。坐來幽興在，松亞小窗前。
順動後藍田偶作
作者：鄭穀（唐）

小諫升中諫，三年侍玉除。且言無所補，浩歎欲何如。宮闕飛灰燼，嬪嬙落裡閭。藍峰秋更碧，沾灑望鑾輿。
府中寓止寄趙大諫
作者：鄭穀（唐）

老作含香客，貧無僦舍錢。神州容寄跡，大尹是同年。密邇都忘倦，乖慵益見憐。雪風花月好，中夜便招延。
峽中寓止二首
作者：鄭穀（唐）

荊州未解圍，小縣結茅茨。強對官人笑，甘為野鶴欺。江春鋪網闊，市晚鬻蔬遲。子美猶如此，翻然不敢悲。傳聞殊不定，鑾輅幾時還。俗易無常性，江清見老顏。夜船歸草市，春步上茶山。寨將來相問，兒童競啟關。
顏惠詹事即孤侄舅氏謫官黔巫舟中相遇愴然有寄
作者：鄭穀（唐）

猶子在天末，念渠懷渭陽。巴山偶會遇，江浦共悲涼。謫宦君何遠，窮遊我自強。瘴村三月暮，雨熟野梅黃。
訪題進士孫秦延福南街居
作者：鄭穀（唐）

多病久離索，相尋聊解顏。短牆通禦水，疏樹出南山。歲月何難老，園林未得還。無門共榮達，孤坐卻如閑。
訪題進士張喬延興門外所居
作者：鄭谷（唐）

平生苦節同，旦夕會原東。掩卷斜陽裡，看山落木中。星霜今欲老，江海業全空。近日文場內，因君起古風。
寄南浦謫官
作者：鄭穀（唐）

多才翻得罪，天末抱窮憂。白首為遷客，青山繞萬州。醉欹梅障曉，歌厭竹枝秋。望闕懷鄉淚，荊江水共流。
李夷遇侍禦久滯水鄉因抒寄懷
作者：鄭穀（唐）

簪豸年何久，懸帆興甚長。江流愛吳越，詩格愈齊梁。竹寺晴吟遠，蘭洲晚泊香。高閑徒自任，華省待為郎。
寄膳部李郎中昌符
作者：鄭穀（唐）

鄠郊陪野步，早歲偶因詩。自後吟新句，長愁減舊知。靜燈微落燼，寒硯旋生澌。夜夜冥搜苦，那能鬢不衰。
寄前水部賈員外嵩
作者：鄭谷（唐）

謝病別文昌，仙舟向越鄉。貴為金馬客，雅稱水曹郎。白鷺同孤潔，清波共渺茫。相如詞賦外，騷雅趣何長。
寄棋客
作者：鄭穀（唐）

松窗楸局穩，相顧思皆凝。幾局賭山果，一先饒海僧。覆圖聞夜雨，下子對秋燈。何日無羈束，期君向杜陵。
聞進士許彬罷舉歸睦州悵然懷寄
作者：鄭穀（唐）

桐廬歸舊廬，垂老複樵漁。吾子雖言命，鄉人懶讀書。煙舟撐晚浦，雨屐剪春蔬。異代名方振，哀吟莫廢初。
長安夜坐寄懷湖外嵇處士
作者：鄭穀（唐）

萬裡念江海，浩然天地秋。風高群木落，夜久數星流。鐘絕分宮漏，螢微隔禦溝。遙思洞庭上，葦露滴漁舟。
贈文士王雄
作者：鄭谷（唐）

知己竟何人，哀君尚苦辛。圖書長在手，文學老於身。公道天難廢，貞姿世任嗔。小齋松菊靜，願蔔子為鄰。
贈富平李宰
作者：鄭谷（唐）

夫君清且貧，琴鶴最相親。簡肅諸曹事，安閒一境人。陵山雲裡拜，渠路雨中巡。易得連宵醉，千缸石凍春。
贈尚顏上人
作者：鄭穀（唐）

相尋喜可知，放錫便論詩。酷愛山兼水，唯應我與師。風雷吟不覺，猿鶴老為期。近輩推棲白，其如趣向卑。
贈泗口苗居士
作者：鄭谷（唐）

歲晏樂園林，維摩契道心。江雲寒不散，庭雪夜方深。酒勸漁人飲，詩憐稚子吟。四郊多壘日，勉我舍朝簪。
梁燭處士辭金陵，相國杜公歸舊山，因以寄贈
作者：鄭穀（唐）

相庭留不得，江野有苔磯。兩浙尋山遍，孤舟載鶴歸。世間書讀盡，雲外客來稀。諫署搜賢急，應難惜布衣。
哭建州李員外頻
作者：鄭穀（唐）

令終歸故里，末歲道如初。舊友誰為志，清風豈易書。雨墳生野蕨，鄉奠釣江魚。獨夜吟還泣，前年伴直廬。
哭進士李洞二首
作者：鄭穀（唐）

所惜絕吟聲，不悲君不榮。李端終薄宦，賈島得高名。旅葬新墳小，遺孤遠俗輕。猶疑隨計晚，昨夜草蟲鳴。自聞東蜀病，唯我獨關情。若近長江死，想君勝在生。瘴蒸丹旐濕，燈隔素帷清。塚樹僧栽後，新蟬一兩聲。
南康郡牧陸肱郎中闢許棠先輩為郡從事，因有寄贈
作者：鄭穀（唐）

末路思前侶，猶為戀故巢。江山多勝境，賓主是貧交。飲舫閑依葦，琴堂雅結茅。夜清僧伴宿，水月在松梢。
久不得張喬訊息
作者：鄭穀（唐）

天末去程孤，沿淮複向吳。亂離何處甚，安穩到家無。樹盡雲垂野，檣稀月滿湖。傷心繞村落，應少舊耕夫。
題嵩高隱者居
作者：鄭谷（唐）

豈易訪仙蹤，雲蘿千萬重。他年來卜隱，此景願相容。亂水林中路，深山雪裡鐘。見君琴酒樂，回首興何慵。
趙璘郎中席上賦蝴蝶
作者：鄭穀（唐）

尋豔複尋香，似閑還似忙。暖煙沈蕙徑，微雨宿花房。書幌輕隨夢，歌樓誤採妝。王孫深屬意，繡入舞衣裳。
賀進士駱用錫登第
作者：鄭谷（唐）

苦辛垂二紀，擢第卻沾裳。春榜到春晚，一家榮一鄉。題名登塔喜，醵宴為花忙。好是東歸日，高槐蕊半黃。
興州東池
作者：鄭谷（唐）

南連乳郡流，闊碧浸晴樓。徹底千峰影，無風一片秋。垂楊拂蓮葉，返照媚漁舟。鑒貌還惆悵，難遮兩鬢羞。
渠江旅思
作者：鄭穀（唐）

流落複蹉跎，交親半逝波。謀身非不切，言命欲如何。故楚春田廢，窮巴瘴雨多。引人鄉淚盡，夜夜竹枝歌。
登杭州城
作者：鄭穀（唐）

漠漠江天外，登臨返照間。潮來無別浦，木落見他山。沙鳥晴飛遠，漁人夜唱閑。歲窮歸未得，心逐片帆還。
曲江
作者：鄭穀（唐）

細草岸西東，酒旗搖水風。樓臺在煙杪，鷗鷺下沙中。翠幄晴相接，芳洲夜暫空。何人賞秋景，興與此時同。
沙苑
作者：鄭穀（唐）

茫茫信馬行，不似近都城。苑吏猶迷路，江人莫問程。聚來千嶂出，落去一川平。日暮客心速，愁聞雁數聲。
通川客舍
作者：鄭穀（唐）

奔走失前計，淹留非本心。已難消永夜，況複聽秋霖。漸解巴兒語，誰憐越客吟。黃花徒滿手，白髮不勝簪。
潼關道中
作者：鄭谷（唐）

白道曉霜迷，離燈照馬嘶。秋風滿關樹，殘月隔河雞。來往非無倦，窮通豈易齊。何年歸故社，披雨剪春畦。
終南白鶴觀
作者：鄭谷（唐）

步步景通真，門前眾水分。檉蘿諸洞合，鐘磬上清聞。古木千尋雪，寒山萬丈雲。終期掃壇級，來事紫陽君。
題興善寺寂上人院
作者：鄭穀（唐）

客來風雨後，院靜似荒涼。罷講蛩離砌，思山葉滿廊。臘高興故疾，爐暖發餘香。自說匡廬側，杉陰半石床。
題水部李羽員外招國裡居
作者：鄭穀（唐）

野色入前軒，翛然琴與尊。畫僧依寺壁，栽葦學江村。自醞花前酒，誰敲雪裡門。不辭朝謁遠，唯要近慈恩。
信美寺岑上人
作者：鄭谷（唐）

巡禮諸方遍，湘南頗有緣。焚香老山寺，乞食向江船。紗碧籠名畫，燈寒照淨禪。我來能永日，蓮漏滴階前。
池上
作者：鄭谷（唐）

池榭愜幽獨，狂吟學解嘲。露荷香自在，風竹冷相敲。喪志嫌孤宦，忘機愛澹交。仙山如有分，必擬訪三茅。
遊貴侯城南林墅
作者：鄭谷（唐）

韋杜八九月，亭臺高下風。獨來新霽後，閒步澹煙中。荷密連池綠，柿繁和葉紅。主人貪貴達，清境屬鄰翁。
江行
作者：鄭穀（唐）

漂泊病難任，逢人淚滿襟。關東多事日，天末未歸心。夜雨荊江漲，春雲郢樹深。殷勤聽漁唱，漸次入吳音。
舟次通泉精舍
作者：鄭谷（唐）

江清如洛汭，寺好似香山。勞倦孤舟裡，登臨半日間。樹涼巢鶴健，巖響語僧閑。更共幽雲約，秋隨絳帳還。
水軒
作者：鄭穀（唐）

日日狎沙禽，偷安且放吟。讀書老不入，愛酒病還深。歉後為羈客，兵餘問故林。楊花滿床蓆，搔首度春陰。
潯陽姚宰廳作
作者：鄭穀（唐）

縣幽公事稀，庭草是山薇。足得招棋侶，何妨著道衣。野泉當案落，汀鷺入衙飛。寺去東林近，多應隔宿歸。
梓潼歲暮
作者：鄭谷（唐）

江城無宿雪，風物易為春。酒美消磨日，梅香著莫人。老吟窮景象，多難損精神。漸有還京望，綿州減戰塵。
鹹陽
作者：鄭穀（唐）

鹹陽城下宿，往事可悲思。未有謀身計，頻遷反正期。凍河孤棹澀，老樹疊巢危。莫問今行止，漂漂不自知。
長安感興
作者：鄭穀（唐）

徒勞悲喪亂，自古戒繁華。落日狐兔徑，近年公相家。可悲聞玉笛，不見走香車。寂寞牆匡裡，春陰挫杏花。
聞所知遊樊川有寄
作者：鄭穀（唐）

誰無泉石趣，朝下少同過。貪勝覺程近，愛閑經宿多。片沙留白鳥，高木引青蘿。醉把漁竿去，殷勤藉岸莎。
張谷田舍
作者：鄭谷（唐）

縣官清且儉，深谷有人家。一徑入寒竹，小橋穿野花。碓喧春澗滿，梯倚綠桑斜。自說年來稔，前村酒可賒。
深居
作者：鄭穀（唐）

吾道有誰同，深居自固窮。殷勤謝綠樹，朝夕惠清風。書滿閑窗下，琴橫野艇中。年來頭更白，雅稱釣魚翁。
端居
作者：鄭谷（唐）

葉葉下高梧，端居失所圖。亂離時輩少，風月夜吟孤。舊疾衰還有，窮愁醉暫無。秋光如水國，不語理霜須。
郊園
作者：鄭穀（唐）

相近複相尋，山僧與水禽。煙蓑春釣靜，雪屋夜棋深。雅道誰開口，時風未醒心。溪光何以報，只有醉和吟。
郊野
作者：鄭谷（唐）

蓼水菊籬邊，新晴有亂蟬。秋光終寂寞，晚醉自留連。野濕禾中露，村閑社後天。題詩滿紅葉，何必浣花箋。
旅寓洛南村舍
作者：鄭谷（唐）

村落清明近，鞦韆稚女誇。春陰妨柳絮，月黑見梨花。白鳥窺魚網，青簾認酒家。幽棲雖自適，交友在京華。
杏花
作者：鄭穀（唐）

不學梅欺雪，輕紅照碧池。小桃新謝後，雙燕卻來時。香屬登龍客，煙籠宿蝶枝。臨軒須貌取，風雨易離披。
水林檎花
作者：鄭穀（唐）

一露一朝新，簾櫳曉景分。豔和蜂蝶動，香帶管絃聞。笑擬春無力，妝濃酒漸醺。直疑風起夜，飛去替行雲。
蓼花
作者：鄭穀（唐）

蔟蔟複悠悠，年年拂漫流。差池伴黃菊，冷淡過清秋。晚帶鳴蟲急，寒藏宿鷺愁。故溪歸不得，憑仗系漁舟。
江梅
作者：鄭谷（唐）

江梅且緩飛，前輩有歌詞。莫惜黃金縷，難忘白雪枝。吟看歸不得，醉嗅立如痴。和雨和煙折，含情寄所思。
荔枝
作者：鄭谷（唐）

平昔誰相愛，驪山遇貴妃。枉教生處遠，愁見摘來稀。晚奪紅霞色，晴欺瘴日威。南荒何所戀，為爾即忘歸。
駐蹕華下同年司封員外從翁許共遊西溪久違前契戲成寄贈
作者：鄭穀（唐）

北渚牽吟興，西溪爽共遊。指期乘禁馬，無暇狎沙鷗。縱目懷青島，澄心想碧流。明公非不愛，應待泛龍舟。
穀自亂離之後在西蜀半紀之餘多寓止精舍…四韻以吊之
作者：鄭穀（唐）

每思聞淨話，雨夜對禪床。未得重相見，秋燈照影堂。孤雲終負約，薄宦轉堪傷。夢繞長松塔，遙焚一炷香。
投時相十韻
作者：鄭穀（唐）

何以保孤危，操修自不知。眾中常杜口，夢裡亦吟詩。失計辭山早，非才得仕遲。薄冰安可履，暗室豈能欺。勤苦流螢信，籲嗟宿燕知。殘鐘殘漏曉，落葉落花時。故舊寒門少，文章外族衰。此生多轗軻，半世足漂離。省署隨清品，漁舟爽素期。戀恩休未遂，雙鬢漸成絲。
登翅頭山題儼公石壁
作者：包融（唐）

晨登翅頭山，山曛黃霧起。卻瞻迷向背，直下失城市。暾日銜東郊，朝光生邑裡。掃除諸煙氛，照出眾樓雉。青為洞庭山，白是太湖水。蒼茫遠郊樹，倏忽不相似。永珍以區別，森然共盈幾。坐令開心胸，漸覺落塵滓。北巖千餘仞，結廬誰家子。願陪中峰遊，朝暮白雲裡。
阮公嘯臺
作者：包融（唐）

荒臺森荊杞，蒙籠無上路。傳是古人跡，阮公長嘯處。至今清風來，時時動林樹。逝者共已遠，升攀想遺趣。靜然荒榛門，久之若有悟。靈光未歇滅，千載知仰慕。
酬忠公林亭
作者：包融（唐）

江外有真隱，寂居歲已侵。結廬近西術，種樹久成陰。人跡乍及戶，車聲遙隔林。自言解塵事，咫尺能輜塵。為道豈廬霍，會靜由吾心。方秋院木落，仰望日蕭森。持我興來趣，採菊行相尋。塵唸到門盡，遠情對君深。一談入理窟，再索破幽襟。安得山中信，致書移尚禽。
送國子張主簿
作者：包融（唐）

湖岸纜初解，鶯啼別離處。遙見舟中人，時時一回顧。坐悲芳歲晚，花落青軒樹。春夢隨我心，悠揚逐君去。
和陳校書省中玩雪
作者：包融（唐）

芸閣朝來雪，飄颻正滿空。褰開明月下，校理落花中。色向懷鉛白，光因翰簡融。能令草玄者，回思入流風。
和崔會稽詠王兵曹廳前湧泉勢城中字
作者：包融（唐）

茂德來徵應，流泉入詠歌。含靈符上善，作字表中和。有草恆垂露，無風欲偃波。為看人共水，清白定誰多。
賦得岸花臨水發
作者：包融（唐）

笑笑傍溪花，叢叢逐岸斜。朝開川上日，夜發浦中霞。照灼如臨鏡，zv茸勝浣紗。春來武陵道，幾樹落仙家。
武陵桃源送人
作者：包融（唐）

武陵川徑入幽遐，中有雞犬秦人家。先時見者為誰耶，源水今流桃複花。
和薦福寺英公新構禪堂
作者：丁仙芝（唐）

上人久棄世，中道自忘筌。寂照出群有，了心清眾緣。所以於此地，築館開青蓮。果藥羅砌下，煙虹垂戶前。咒中灑甘露，指處流香泉。禪遠目無事，體清宵不眠。枳聞廬山法，松入漢陽禪。一枕西山外，虛舟常浩然。
贈朱中書
作者：丁仙芝（唐）

十年種田濱五湖，十年遭澇盡為蕪。頻年井稅常不足，而我守道不遷業，誰能肯敢效此事。紫微侍郎白虎殿，會應憐爾居素約，可即長年守貧賤。
戲贈姚侍禦
作者：丁仙芝（唐）

繁霜曉幕鳴柏烏，待子獸炭然金爐。重門啟鎖紫髯鬍。新披驄馬隴西駒，頭戴獬豸急晨趨。明光殿前見天子，
餘杭醉歌贈吳山人
作者：丁仙芝（唐）

曉幕紅襟燕，春城白項烏。只來樑上語，不向府中趨。城頭坎坎鼓聲曙，滿庭新種櫻桃樹。桃花昨夜撩亂開，酒後留君待明月，還將明月送君回。
京中守歲
作者：丁仙芝（唐）

守歲多然燭，通宵莫掩扉。客愁當暗滿，春色嚮明歸。玉鬥巡初匝，銀河落漸微。開正獻歲酒，千里間庭闈。
渡揚子江
作者：丁仙芝（唐）

桂楫中流望，空波兩畔明。林開揚子驛，山出潤州城。海盡邊陰靜，江寒朔吹生。更聞風葉下，淅瀝度秋聲。
長寧公主舊山池
作者：丁仙芝（唐）

平陽舊池館，寂寞使人愁。座卷流黃簟，簾垂白玉鉤。庭閑花自落，門閉水空流。追想吹簫處，應隨仙鶴遊。
剡溪館聞笛
作者：丁仙芝（唐）

夜久聞羌笛，寥寥虛客堂。山空響不散，溪靜曲宜長。草木生邊氣，城池泛夕涼。虛然異風出，彷彿宿平陽。
越裳貢白雉
作者：丁仙芝（唐）

聖哲承休運，伊夔列上臺。覃恩丹徼遠，入貢素翬來。北闕欣初見，南枝顧未回。斂容殘雪淨，矯翼片雲開。馴擾將無懼，翻飛幸不猜。甘從上林裡，飲啄自徘徊。
江南曲五首
作者：丁仙芝（唐）

長幹斜路北，近浦是兒家。有意來相訪，明朝出浣紗。發向橫塘口，船開值急流。知郎舊時意，且請攏船頭。昨暝逗南陵，風聲波浪阻。入浦不逢人，歸家誰信汝。未曉已成妝，乘潮去茫茫。因從京口渡，使報邵陵王。始下芙蓉樓，言發琅琊岸。急為打船開，惡許傍人見。
句
作者：丁仙芝（唐）

窮花常閉戶，秋城聞擣衣。樹回早秋色，川長遲落暉。
石橋琪樹
作者：蔡隱丘（唐）

山上天將近，人間路漸遙。誰當雲裡見，知欲渡仙橋。
句
作者：蔡隱丘（唐）

整巾千嶂聳，曳履百泉鳴。
奉和扈從溫泉宮承恩賜浴
作者：蔡希周（唐）

天行雲從指驪宮，浴日餘波錫詔同。彩殿氤氳擁香溜，自憐遇坎便能止，願託仙槎路未通。
同家兄題渭南王公別業
作者：蔡希寂（唐）

好閑知在家，退跡何必深。不出人境外，蕭條江海心。軒車自來往，空名對清陰。川涘將釣玉，鄉亭期散金。素暉射流瀨，翠色綿森林。曾為詩書癖，寧惟耕稼任。吾兄許微尚，枉道來相尋。朝慶老萊服，夕閑安道琴。文章遙頌美，寤寐增所欽。既鬱蒼生望，明時豈陸沉。
登福先寺上方然公禪室
作者：蔡希寂（唐）

名都標佛剎，梵構臨河幹。舉目上方峻，森森青翠攢。步登諸劫盡，忽造浮雲端。當暑敞扃闥，卻嫌絺綌寒。禪房最高頂，靜者殊閑安。疏雨向空城，數峰簾外盤。午鐘振衣坐，招我同一餐。真味雜飴露，眾香唯茝蘭。晚來恣偃俯，茶果仍留歡。
陝中作
作者：蔡希寂（唐）

西別秦關近，東行陝服長。川原餘讓畔，歌吹憶遺棠。河水流城下，山雲起路傍。更憐棲泊處，池館繞林篁。
洛陽客舍逢祖詠留宴
作者：蔡希寂（唐）

綿綿鐘漏洛陽城，客舍貧居絕送迎。逢君貰酒因成醉，醉後焉知世上情。
贈張敬微
作者：蔡希寂（唐）

大河東北望桃林，雜樹冥冥結翠陰。不知君作神仙尉，特訝行來雲霧深。
江風行
作者：張潮（唐）

婿貧如珠玉，婿富如埃塵。貧時不忘舊，富日多寵新。妾本富家女，與君為偶匹。惠好一何深，中門不曾出。妾有繡衣裳，葳蕤金縷光。念君貧且賤，易此從遠方。遠方三千里，思君心未已。日暮情更來，空望去時水。孟夏麥始秀，江上多南風。商賈歸欲盡，君今尚巴東。巴東有巫山，窈窕神女顏。常恐遊此方，果然不知還。
襄陽行
作者：張潮（唐）

玉盤轉明珠，君心無定準。昨見襄陽客，剩說襄陽好無盡。襄漢水，峴山垂，漢水東流風北吹。只言一世長嬌寵，尚如匣中劍，分形會同處。是君婦，識君情，襄陽傳近大堤北，君到襄陽莫回惑。大堤諸女兒，
採蓮詞
作者：張潮（唐）

朝出沙頭日正紅，晚來雲起半江中。賴逢鄰女曾相識，並著蓮舟不畏風。
江南行
作者：張潮（唐）

茨菰葉爛別西灣，蓮子花開猶未還。妾夢不離江水上，人傳郎在鳳凰山。
長幹行
作者：張潮（唐）

憶昔深閨裡，煙塵不曾識。嫁與長幹人，沙頭候風色。五月南風興，思君下巴陵。八月西風起，想君發揚子。去來悲如何，見少離別多。湘潭幾日到，妾夢越風波。昨夜狂風度，吹折江頭樹。淼淼暗無邊，行人在何處。北客真三公，朱衣滿江中。薄暮來投宿，數朝不肯東。好乘浮雲驄，佳期蘭渚東。鴛鴦綠浦上，翡翠錦屏中。自憐十五餘，顏色桃花紅。那作商人婦，愁水複愁風。
句
作者：張潮（唐）

寒林苞晚橘，風絮露垂楊。
遊棲霞寺
作者：張翬（唐）

躋險入幽林，翠微含竹殿。泉聲無休歇，山色時隱見。潮來雜風雨，梅落成霜霰。一從方外遊，頓覺塵心變。
絕句
作者：張翬（唐）

茫茫煙水上，日暮陰雲飛。孤坐正愁緒，湖南誰擣衣。
潘司馬別業
作者：周瑀（唐）

門對青山近，汀牽綠草長。寒深包晚橘，風緊落垂楊。湖畔聞漁唱，天邊數雁行。蕭然有高士，清思滿書堂。
送潘三入京
作者：周瑀（唐）

故人嗟此別，相送出煙坰。柳色分官路，荷香入水亭。離歌未盡曲，酌酒共忘形。把手河橋上，孤山日暮青。
臨川山行
作者：周瑀（唐）

朝見青山雪，暮見青山雲。雲山無斷絕，秋思日紛紛。
清溪館作
作者：談戭（唐）

指途清溪裡，左右唯深林。雲蔽望鄉處，雨愁為客心。遇人多物役，聽鳥時幽音。何必滄浪水，庶茲浣塵襟。
句
作者：談戭（唐）

清清江潭樹，日夕增所思。
塞上
作者：殷遙（唐）

萬裡隤城在，三邊虜氣衰。沙填孤嶂角，燒斷故關碑。馬色經寒慘，雕聲帶晚悲。將軍正閒暇，留客換歌辭。
送友人下第歸省
作者：殷遙（唐）

君此蔔行日，高堂應夢歸。莫將和氏淚，滴著老萊衣。嶽雨連河細，田禽出麥飛。到家調膳後，吟好送斜暉。
送杜士瞻楚州覲省
作者：殷遙（唐）

風流與才思，俱似晉時人。淮月歸心促，江花入興新。雲深滄海暮，柳暗白門春。共道官猶小，憐君孝養親。
友人山亭
作者：殷遙（唐）

故人雖薄宦，往往涉清溪。鑿牖對山月，褰裳拂澗霓。遊魚逆水上，宿鳥向風棲。一見桃花發，能令秦漢迷。
春晚山行
作者：殷遙（唐）

寂曆青山晚，山行趣不稀。野花成子落，江燕引雛飛。暗草燻苔徑，晴楊掃石磯。俗人猶語此，餘亦轉忘歸。
寄張徵古
作者：沈如筠（唐）

寂曆遠山意，微冥半空碧。綠蘿無冬春，彩雲竟朝夕。張子海內奇，久為巖中客。聖君當夢想，安得老松石。
閨怨二首
作者：沈如筠（唐）

雁盡書難寄，愁多夢不成。願隨孤月影，流照伏波營。隴底嗟長別，流襟一動君。何言幽咽所，更作死生分。
寄天臺司馬道士
作者：沈如筠（唐）

河洲花豔爚，庭樹光彩蒨。白雲天臺山，可思不可見。
句
作者：沈如筠（唐）

思酸寒雁斷，淅瀝秋樹空。漁陽燕舊都，美女花不如。
詠黃鶯
作者：孫處玄（唐）

欲囀聲猶澀，將飛羽未調。高風不借便，何處得遷喬。
失題
作者：孫處玄（唐）

漢家輕壯士，無狀殺彭王。一遇風塵起，令誰守四方。
句
作者：孫處玄（唐）

殘花與露落，墜葉隨風翻。日側南澗幽，風凝北林暮。
折楊柳
作者：徐延壽（唐）

大道連國門，東西種楊柳。葳蕤君不見，嫋娜垂來久。緣枝棲暝禽，雄去雌獨吟。餘花怨春盡，微月起秋陰。坐望窗中蝶，起攀枝上葉。好風吹長條，婀娜何如妾。妾見柳園新，高樓四五春。莫吹鬍塞曲，愁殺隴頭人。
南州行
作者：徐延壽（唐）

搖艇至南國，國門連大江。中洲西邊岸，數步一垂楊。金釧越溪女，羅衣胡粉香。織縑春捲幔，採蕨暝提筐。弄瑟嬌垂幌，迎人笑下堂。河頭浣衣處，無數紫鴛鴦。
人日剪綵
作者：徐延壽（唐）

閨婦持刀坐，自憐裁剪新。葉催情綴色，花寄手成春。帖燕留妝戶，黏雞待餉人。擎來問夫婿，何處不如真。
南中感懷
作者：樊晃（唐）

南路蹉跎客未回，常嗟物候暗相催。四時不變江頭草，十月先開嶺上梅。
句
作者：樊晃（唐）

巧裁蟬鬢畏風吹，盡作蛾眉恐人妒。
賀襄陽副使節判同加章綬
作者：徐商（唐）

朱紫花前賀故人，兼榮此會頗關身。同年坐上聯賓榻，芳菲解助今朝喜，嫩蕊青條滿眼新。
句
作者：徐商（唐）

萍聚只因今日浪，荻斜都為夜來風。
和薛逢贈別
作者：高璩（唐）

劍外綿州第一州，尊前偏喜接君留。歌聲婉轉添長恨，莫言此去難相見，怨別徵黃是順流。
句
作者：高璩（唐）

公齋一到人非舊，詩板重尋墨尚新。
和李尚書命妓餞崔侍禦
作者：高湘（唐）

謝安春渚餞袁宏，千里仁風一扇清。歌黛慘時方酩酊，不知公子重飛觥。
句
作者：高湘（唐）

惟有高州是當家。（《玉泉子》雲：湘從兄中書舍人湜與路相巖親善，而湘厚劉相瞻，巖既逐瞻，除不附己者十司戶。湘得高州，到日，憤湜不佑己，賦詩雲）
報何澤
作者：崔安潛（唐）

四十九年前及第，同年唯有老夫存。今日殷勤訪吾子，穩將鬐鬣上龍門。
題文翁石室
作者：裴鉶（唐）

文翁石室有儀形，庠序千秋播德馨。古柏尚留今日翠，更歎沱江無限水，爭流只願到滄溟。
憤惋詩三首
作者：劉損（唐）

寶釵分股合無緣，魚在深淵日在天。得意紫鸞休舞鏡，從此蘼蕪山下過，只應將淚比黃泉。鸞辭舊伴知何止，鳳得新梧想稱心。紅粉尚存香幕幕，願作山頭似人石，丈夫衣上淚痕深。舊嘗遊處遍尋看，睹物傷情死一般。買笑樓前花已謝，莫道詩成無淚下，淚如泉滴亦須幹。
幼作
作者：鄭愚（唐）

臺山初罷霧，岐海正分流。漁浦颺來笛，鴻逵翼去舟。
茶詩
作者：鄭愚（唐）

嫩芽香且靈，吾謂草中英。夜臼和煙搗，寒爐對雪烹。惟憂碧粉散，嘗見綠花生。
郡樓望九華歌
作者：霍總（唐）

樓上坐見九子峰，翠雲赤日光溶溶。有時朝昏變疏密，陽烏生子偶成數，丹鳳養雛同此名。日日遙看機已靜，玉漿瑤草不可見，自有神仙風馬來。
塞下曲
作者：霍總（唐）

曾當一面戰，頻出九重圍。但見爭鋒處，長須得勝歸。雪沾旗尾落，風斷節毛稀。豈要銘燕石，平生重武威。
關山月
作者：霍總（唐）

珠瓏翡翠床，白皙侍中郎。五日來花下，雙童問道傍。到門車馬狹，連夜管絃長。每笑東家子，窺他宋玉牆。
驄馬
作者：霍總（唐）

青驪八尺高，俠客倚雄豪。踏雪生珠汗，障泥護錦袍。路傍看驟影，鞍底捲旋毛。豈獨連錢貴，酬恩更代勞。
雉朝飛
作者：霍總（唐）

五色有名翬，清晨挾兩雌。群群飛自樂，步步飲相隨。覘葉逢人處，驚媒妒寵時。綠毛春鬥盡，強敵願君知。
木芙蓉
作者：霍總（唐）

本自江湖遠，常開霜露餘。爭春候穠李，得水異紅蕖。孤秀曾無偶，當門幸不鋤。誰能政搖落，繁彩照階除。
採蓮女
作者：霍總（唐）

舟中採蓮女，兩兩催妝梳。聞早渡江去，日高來起居。
別僧
作者：陳琡（唐）

行若獨輪車，常畏大道覆。止若員底器，常恐他物觸。行止既如此，安得不離俗。
早春殘雪
作者：裴虔餘（唐）

霽日雕瓊彩，幽庭減夜寒。梅飄餘片積，日墮晚光殘。零落偏依桂，霏微不掩蘭。陰林披霧縠，小沼破冰盤。曲檻霜凝砌，疏篁玉碎竿。已聞三徑好，猶可訪袁安。
柳枝詞詠篙水濺妓衣
作者：裴虔餘（唐）

半額微黃金縷衣，玉搔頭嫋鳳雙飛。從教水濺羅裙濕，還道朝來行雨歸。
獻淮南師
作者：李嶸（唐）

雞樹煙含瑞氣凝，鳳池波待玉山澄。國人久倚東關望，擬築沙堤到廣陵。
月
作者：袁郊（唐）

嫦娥竊藥出人間，藏在蟾宮不放還。後羿遍尋無覓處，誰知天上卻容奸。
霜
作者：袁郊（唐）

古今何事不思量，盡信鄒生感彼蒼。但想燕山吹暖律，炎天豈不解飛霜。
露
作者：袁郊（唐）

湛湛騰空下碧霄，地卑濕處更偏饒。菅茅豐草皆沾潤，不道良田有旱苗。
雲
作者：袁郊（唐）

楚甸嘗聞旱魃侵，從龍應合解為霖。荒淫卻入陽臺夢，惑亂懷襄父子心。
遊東觀山
作者：張叢（唐）

巖岫碧孱顏，靈蹤若可攀。樓臺煙靄外，松竹翠微間。玉液寒深洞，秋光秀遠山。憑君指歸路，何處是人寰。
擲盧作
作者：馮袞（唐）

八尺臺盤照面新，千金一擲鬥精神。合是賭時須賭取，不妨回首乞閒人。
戲酒妓
作者：馮袞（唐）

醉眼從伊百度斜，是他家屬是他家。低聲向道人知也，隔坐剛拋豆蔻花。
老僧
作者：鄭綮（唐）

日照四山雪，老僧門未開。凍瓶黏柱礎，宿火陷爐灰。童子病歸去，鹿麑寒入來。齋鐘知漸近，枝鳥下生臺。
題盧州郡齋
作者：鄭綮（唐）

九衢塵裡一書生，多達逢時擁旆旌。醉裡眼開金使字，紫旗風動耀天明。
別郡後寄席中三蘭
作者：鄭綮（唐）

淮淝兩水不相通，隔岸臨流望向東。千顆淚珠無寄處，一時彈與渡前風。